১৯৫২-৫৩ মৌসুমে ভারত দল ওয়েস্ট ইন্ডিজ গমন করে। দলের অন্যতম সদস্যরূপে সেখানে তিনি চার টেস্টে অংশ নেন। বিনু মানকড় আহত হলে কুইন্স পার্ক ওভাল টেস্টে তিনি ব্যাটিং উদ্বোধনে নামেন। মাধব আপ্তে’র সাথে ৫৫ রানের জুটি গড়েন ও নিজে করেন ৩২ রান। এরপর ১৯৫৯ সালে ইংল্যান্ড সফরে তিন টেস্ট খেলেছিলেন তিনি।

১৯৬০-৬১ মৌসুমে আবারও ভারত দলের পক্ষে খেলার জন্যে মনোনীত হন। বোম্বের ব্রাবোর্ন স্টেডিয়ামে পাকিস্তানের বিপক্ষে খেলেন তিনি। এ টেস্টেই তার খেলোয়াড়ী জীবনের পরিসমাপ্তি ঘটে। প্রথম দিনের পঞ্চম ওভারে রামকান্ত দেশাইয়ের বলে ১২ রানে থাকা অবস্থায় হানিফ মোহাম্মদের সহজ ক্যাচ ফেলে দেন। এরপর হানিফ মোহাম্মদ ১৬০ রান সংগ্রহ করেছিলেন ও সাঈদ আহমেদের সেঞ্চুরির কল্যাণে পাকিস্তান দল বেশ এগিয়ে যায়। ভারত দলের সংগ্রহ ৩০০/৮ থাকা অবস্থায় খেলার শেষদিকে নানা জোশী ও রামকান্ত দেশাই যথাক্রমে অপরাজিত ৫২ ও ৮৫ রান করে দলকে ৪৫০-এ নিয়ে যান। এটিই তার খেলোয়াড়ী জীবনের ব্যক্তিগত সর্বোচ্চ সংগ্রহ ছিল। এ পর্যায়ে রামকান্ত দেশাইয়ের সাথে নবম উইকেট জুটিতে ১৪৯ রান সংগ্রহ করেছিলেন তিনি। ঐ সংগ্রহটি বিশ্বরেকর্ড থেকে মাত্র পাঁচ রান দূরে ছিল ও তখনো নবম উইকেটে ভারতীয় রেকর্ড হিসেবে চিত্রিত হয়েছিল। কিন্তু, দল নির্বাচকমণ্ডলী তাকে ক্ষমা করেননি ও আর তাকে কোন টেস্টে অংশগ্রহণের সুযোগ দেননি।

ইনিংস ঘোষণা করা হলে নিশ্চিত ড্রয়ের দিকে যাওয়া খেলায় প্রথম ইনিংসের সর্বোচ্চ রান সংগ্রহকারী হানিফ মোহাম্মদকে রামকান্ত দেশাই প্রথম বলেই শূন্য রানে বিদেয় করেন। ক্যাচ ফেলে দেয়া প্রসঙ্গে বিজয় হাজারে মন্তব্য করেন যে, ‘যদি কোন ক্যাচ ক্ষতি করে বা সিরিজের ফলাফল নির্ধারণ করে তাহলে এটি অন্যতম।’

ওয়েস্ট ইন্ডিজ গমন
মূল্যায়ন
আন্তর্জাতিক ক্রিকেট
ব্যক্তিগত জীবন